जिले में इस समय जबरदस्त गर्मी का प्रकोप चल रहा है। हालत ऐसी है कि पारा 43 डिग्री के आंकड़े को पार कर चुका है, जबकि मौसम विभाग की ओर से इसके और बढ़ने का अंदेशा जताया जा रहा है। इसी बीच ग्रामीण क्षेत्रों में हजारों छात्र भयंकर गर्मी के बीच मीलों पैदल सफर तय कर शिक्षा ग्रहण करने को विवश थे। उन पर पारे का कहर जमकर टूट रहा था। ‘अमर उजाला’ की ओर से इस मामले को प्रमुखता से उठाया गया था। वहीं उपायुक्त ने मामले का संज्ञान लेते हुए शनिवार को विभागीय अधिकारियों सहित विभिन्न स्कूलों के प्रधानाचार्यों और शिक्षकों को जिला मुख्यालय पर तलब कर इस संदर्भ में ब्यौरा मांगा। इसके चलते स्कूलों में एक जून से 30 जून तक समय सारिणी में बदलाव करने का निर्णय लिया गया। इस मौके पर हिमाचल अध्यापक संघ के अध्यक्ष देवेंद्र चंदेल, महासचिव कर्ण मनकाटिया, संजीव कुमार, संजीव कौशल, बृज मोहन शर्मा, विजय कुमार, गौतम सैणी और दर्शन सिंह सहित संघ के कई पदाधिकारी मौजूद थे।